Samanta Schweblin

**Samanta Schweblin** (Buenos Aires, Argentina, 1978ko martxoaren 8a) argentinar idazlea da. Argentinako eta Latinoamerikako literaturako idazle garaikide garrantzitsuenetako bat da, berrogei hizkuntza baino gehiagotara itzuli dira bere lanak eta nazioarteko sari ugari jaso ditu. 2012. urtetik, Berlinen bizi da, eta hantxe idatzi eta literatura-tailerrak ematen ditu.

## Biografia 
Samanta Schweblin 1978an jaio zen Argentinako hiriburuan, Buenos Airesen. Buenos Airesko Unibertsitatean Irudi eta Soinu Diseinu ikasketak amaitu zituen. 2001. urtean, Arteen Funts Nazionalaren lehen saria irabazi zuen *El nukleo del disturbio* ipuin-liburuarekin, 2002. urtean argitaratu zena. «*Hacia la alegre civilización de la Capital*» kontakizunak Haroldo Conti Lehiaketa Nazionalaren lehen saria jaso zuen. Bere bigarren ipuin-liburuak, *Pájaros en la boca* (2009), Casa de las Américas saria jaso zuen 2008an, eta urte horretan bertan argitaratu zen *La furia de las pestes* izenburupean. Bi urte geroago, 2010ean, *Granta* aldizkari britainiarrak 35 urtetik beherako gaztelaniazko idazle onenetarikoen arteko zerrendan hogeita bi postua eman zion. *Un hombre sin suerte* ipuinak Juan Rulfo saria jaso zuen 2012an.

2014. urtean, Schweblinek Safen Diploma saria jaso zuen, Merituaren Diploma, 2009tik 2013ra ipuin-kontalari gisa egindako ibilbidearengatik, eta bere lehen eleberria argitaratu zuen: *Distancia de rescate*. Hurrengo urtean, 2015. urtean, hirugarren ipuin-liburua argitaratu zuen, *Siete casas vacías*, eta Narrativa Breve Ribera del Duero saria irabazi zuen. Urte horretan bertan, Tigre Juan saria irabazi zuen *Distancia de rescate* izeneko lehen eleberriarekin. Nobelaren ingelesezko bertsioa, Megan McDowell-ek itzulia, Oneworld argitaletxeak (Erresuma Batua) eta Riverhead Books argitaletxeak (Estatu Batuak) *Fever Dream* izenburupean argitaratua, Nazioarteko Booker Sariaren finalisten artean aukeratu zuten 2017. urteko edizioan. Azken liburu horrek, 2018an, eleberri laburren Tournament of Books saria jaso zuen, «Estatu Batuetan argitaratutako urteko libururik onena», eta Shirley Jackson saria, eleberri laburraren kategorian. Gainera, urte horretan bertan, Schweblinek bigarren eleberria, *Kentukis*, argitaratu zuen, eta «*La respiración cavernaria*» (*Siete casas vacías*) ipuina argitaratu zuen, *nouvelle* gisa, Duna Rolando artista argentinarraren irudiekin.

2020an, *Kentukis* lanak Mandarache Saria lortu zuen, 12 eta 30 urte bitarteko 6.000 irakurle inguruk emandakoa, Espainiako, Kolonbiako eta Txileko irakurketa-batzordeek koordinatuta. Era berean, 2021. urtean, eleberri horrek IILA-Literatura saria jaso zuen. Urte horretan bertan, *Distancia de rescate* zinema-egokitzapena Netflix streaming-plataforman estreinatu zen, Claudia Llosa zuzendari peruarraren zuzendaritzapean. Filmak oihartzun handia izan zuen Ameriketako Estatu Batuetan, eta lehen postua lortu zuen herrialde horretan gehien ikusitako filmetan; Argentinan, berriz, zazpigarren postua lortu zuen plataformako film eta telesailen rankingean. Hurrengo urtean, 2022an, Schweblinek Fikzio laburreko O. Henry saria irabazi zuen. «*Un hombre sin suerte*» ipuinarekin eta José Donoso saria ere bai. Urte bereko azaroan, *Siete casas vacías* lanarekin Liburuaren Sari Nazionala irabazi zuen.

ezkerrera|thumb|273x273px|Argentinar idazleak *Tierra de luz* erakusketaren inaugurazioan, Paris 2014.03.14
## Eraginak 
Schweblin Diego Paszkowski idazlearen tallerretan trebatu zen. Irakurle gisa, «Rioplatako fantasia-tradizioak» eragin zion, hau da, Adolfo Bioy Casares, Julio Cortázar, Antonio Di Benedetto eta Felisberto Hernándezek, esaterako. 

Halaber, idazle garaikideen artean Anne Carson eta Amy Hempel izan dira beregan eragin handiena izan dutenak.

## Lanak 
### Eleberriak 
* 2014: *Distancia de rescate*
* 2018: *Kentukis*

### Ipuinak 
* 2002: *El núcleo del disturbio*
* 2009: *Pájaros en la boca*
* 2015: *Siete casas vacías*

## Sariak 
thumb|Schweblin, 2018an.|262x262px

* 2001: Arteen Funts Nazionalaren saria, *El núcleo del disturbio* lanarekin.
* 2014: Konex Saria, Merituaren Diploma, 2009-2013 aldian kontalari gisa egindako ibilbidearengatik.
* 2015: Narratiba Laburraren Ribera del Duero Nazioarteko Saria, *Siete casas vacías* lanarekin. 
* 2015: Tigre Juan saria, *Distancia de rescate* lanarekin.
* 2018: Tournament of Books saria, *Distancia de rescate* lanarekin.
* 2020: Mandarache saria *Kentukis* lanarengatik.
* 2022: National Book Award saria, *Siete casas vacías* lanarengatik.

## Erreferentziak 
## Kanpo estekak 
* Samanta Schweblini elkarrizketa Otra trama saioan.
* Samanta Schweblini elkarrizketa Café Chejov-en.
* Samanta Schweblin argentinarrak Estatu Batuetan Shirley Jackson saria jaso zuen eleberri laburraren kategorian (31. orrialdea).
* «Zorterik gabeko gizona» ipuina.
* «Zorterik gabeko gizon bat» ipuina Argentinako Nazioaren Kongresuko Liburutegitik sar daiteke.